別玉笥何鍊師  其二
作者：陳元晉
朝代：宋

paragraphs: 誠齋已古人，文字上無古。
雲龍渺相從，傳家有文武。
異聞蘄一面，渴予心獨苦。
龍門快先登，羨子賞音遇。
廖師抱長材，彌明吐奇語。
牽聯千載名，政以韓子序。
君從蕭灘來，我向贛水去。
饑驅我漫出，可耐塵土汙。
雲山固招君，底事闖城府。
秋凄君且歸，我行方出戶。
稻粱亦何味，茯苓自堪煮。
何時扣白雲，借我一坐具。